Komisijos sprendimas
1997 m. liepos 9 d.
dėl bendrojo techninio reglamento, skirto galiniams įrenginiams, jungiamiems prie viešųjų grandininio duomenų perdavimo tinklų ir atvirojo tinklo teikimo (ATT) skirtųjų grandinių naudojant CCITT rekomendacijos X.21 tipo sąsają
(tekstas svarbus EEE)
(97/544/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. balandžio 29 d. Tarybos direktyvą 91/263/EEB dėl valstybių narių įstatymų dėl telekomunikacijų galinių įrenginių ir abipusio jų atitikties pripažinimo suderinimo [1] su pakeitimais, padarytais Direktyva 93/68/EEB [2], ypač į jos 6 straipsnio 2 dalies antrąją įtrauką,
kadangi Komisija patvirtino priemonę, nustatančią, kokio tipo galiniams įrenginiams bendrasis techninis reglamentas turi būti priimtas, kartu apibrėžiant jo taikymo sritį;
kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
kadangi šiuo sprendimu priimamas bendrasis techninis reglamentas atitinka TĮTK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas duomenų perdavimo galiniams įrenginiams, skirtiems prijungti prie viešųjų grandininio duomenų perdavimo tinklų ir ATT skirtųjų grandinių naudojant CCITT rekomendacijos X.21 tipo sąsają, ir įtrauktiems į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas techninėms charakteristikoms (reikalavimai elektros bei mechaninei sąsajai ir prieigos kontrolės protokolas) tokių galinių įrenginių, kuriuose naudojama CCITT rekomendacijos X.21 sąsaja arba sąsaja, jungties taške fiziniu, funkciniu ir elektros atžvilgiu atitinkanti CCITT rekomendaciją X.21, tačiau kurios signalizavimo dažnis yra iki (ir įskaitant) 1984 kbit/s.
2 straipsnis
1. Bendrajame techniniame reglamente pateikiamas darnusis standartas, parengtas atitinkamos standartizacijos įstaigos, kuri tinkamu mastu įgyvendina Direktyvos 91/263/EEB 4 straipsnio d punkte nurodytus esminius reikalavimus. Nuoroda į standartą pateikiama priede.
2. Galiniai įrenginiai, kuriems taikomas šis sprendimas, turi atitikti šio straipsnio 1 dalyje minimą bendrąjį techninį reglamentą, Direktyvos 91/263/EEB 4 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [3] ir 89/336/EEB [4], reikalavimus.
3 straipsnis
Notifikuotosios įstaigos, kurioms yra skirta atlikti Direktyvos 91/263/EEB 9 straipsnyje nurodytas procedūras, ne vėliau kaip per metus nuo pranešimo apie šį sprendimą dienos galiniams įrenginiams, kuriems taikoma jo 1 straipsnio 1 dalis, ima taikyti 2 straipsnio 1 dalyje nurodytą darnųjį standartą arba užtikrina jo taikymą.
4 straipsnis
Šis sprendimas skirtas valstybėms narėms.
Priimta Briuselyje, 1997 m. liepos 9 d.